Gyurkovics Tibor Vers- és Prózamondó Verseny | Mosonvármegye online
Gyurkovics Tibor Vers- és Prózamondó Verseny
November 14-én, szombaton városunkban került megrendezésre a Gyurkovics Tibor Nyugat-dunántúli Regionális Vers- és Prózamondó Verseny döntője Mosonmagyaróvár Város Önkormányzata, a Nemzeti Kulturális Alap, a Nemzeti Alapítvány, az Alapítvány a „Közjóért” valamint a Magyar Művészeti Akadémia támogatásával. A Fehér Ló Közösségi Házban Zala, Vas, Győr-Moson-Sopron megyéből a megyei elődöntők után 10 ifjúsági és 12 felnőtt korú versmondónak adatott meg a lehetőség, hogy előadjon egy Gyurkovics és egy szabadon választott művet.
A rangos zsűriben Császár Angela Jászai Mari-díjas színművész, Jordán Tamás és Gálffi László Kossuth-és Jászai Mari-díjas színművészek, Juhász Judit az Anyanyelvápolók Szövetségének elnöke, valamint a költő özvegye, Gyurkovics Györgyi foglaltak helyet.
Az ünnepélyes díjátadónak, melyet dr. Iváncsics János alpolgármester nyitott meg, már a Cselley-ház adott otthont. Mosonmagyaróvár Város Önkormányzata magas pénzjutalomban részesítette az ifjúsági és a felnőtt kategória első három helyezettjét. A zsűri döntésének értelmében az alábbi helyezések születtek:
Felnőtt kategória: 1. Horváth István – Nagykanizsa, 2. Dudás Dorottya – Győr, 3. Torma Attila – Zalaegerszeg
Ifjúsági kategória: 1. Baj Bianka – Nagykanizsa, 2. Vámos Áron – Mosonmagyaróvár, 3. Micsinai Dominik – Nagykanizsa A gálaműsort a Rizikófaktor Együttes Gyurkovics-versekből összeállított műsora zárta.
Previous article A gyermektervezés
Next article Hőnel Béla emléktáblát helyeznek ez a Postapalota falára